text: РЕГЛАМЕНТ (ЕС) № 25/2013 НА КОМИСИЯТА
  от 16 януари 2013 година
  за изменение на приложения II и III към Регламент (ЕО) № 1333/2008 на Европейския парламент и на Съвета и на приложението към Регламент (ЕС) № 231/2012 на Комисията по отношение на добавката в храните калиев диацетат
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3, член 14 и член 30, параграф 5 от него,
  като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
  като има предвид, че:
  (1)
  С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
  (2)
  С приложение III към Регламент (ЕО) № 1333/2008 се установява списък на Съюза на добавките в храните, одобрени за употреба в добавки в храните, ензими в храните, ароматизанти в храните и хранителни вещества, и условията за тяхната употреба.
  (3)
  С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.
  (4)
  Списъците могат да бъдат изменяни в съответствие с процедурата по Регламент (ЕО) № 1331/2008.
  (5)
  Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран по инициатива на Комисията или при постъпване на заявление.
  (6)
  На 27 септември 2010 г. беше подадено заявление за разрешаване на употребата на калиев диацетат като консервант и бе предоставено на разположение на държавите членки.
  (7)
  Калиевият диацетат е заявен за употреба като алтернатива на добавката в храните натриев диацетат E 262 (ii), която се използва за инхибитор на растежа на микроорганизмите. Замяната на натриев диацетат E 262 (ii) с калиев диацетат може да допринесе за намаляването на хранителния прием на натрий.
  (8)
  Съгласно член 3, параграф 2 от Регламент (ЕО) № 1331/2008 Комисията следва да изиска становището на Органа, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху човешкото здраве. Калиевият диацетат е еквимолекулно съединение от две разрешени добавки в храните (калиев ацетат E 261 и оцетна киселина E 260). През 1990 г. Научният комитет по храните оцени добавките в храните, изпълняващи различни технологични функции. За киселини, основи и техните соли оценките се основаваха на изброените аниони и катиони. Оцетната киселина (E 260), както и нейните соли - амониеви, натриеви, калиеви и калциеви ацетати и диацетати, бяха обхванати от тази оценка. Комитетът определи за тази група допустим дневен прием, който не е посочен конкретно за всяко от тези вещества. Това означава, че тяхната употреба с цел постигане на желания технологичен ефект не представлява опасност за здравето. Разрешаването на употребата на калиев диацетат по сходен начин с употребата на калиевия ацетат не е възможно да въздейства върху човешкото здраве и поради това не е необходимо да се изисква становището на Органа.
  (9)
  Калиевият диацетат следва да бъде разрешен за употреба по същия начин като калиевия ацетат. Поради това в приложенията към Регламент (ЕО) № 1333/2008 настоящото наименование на добавка E 261, т.е. „калиев ацетат“, следва да се замени с израза „калиеви ацетати“, който обхваща както калиевия ацетат, така и калиевия диацетат.
  (10)
  Спецификациите за калиевия диацетат следва да бъдат включени в Регламент (ЕС) № 231/2012. В приложението към посочения регламент на калиевия диацетат следва да бъде даден номер E 261 (ii), а номерът на калиевия ацетат, понастоящем фигуриращ като E 261, следва да бъде изменен на E 261 (i). Това преномериране не води до последствия за изискванията за етикетиране, посочени в членове 22 и 23 от Регламент (ЕО) № 1333/2008.
  (11)
  Съгласно преходните разпоредби на Регламент (ЕС) № 1129/2011 на Комисията от 11 ноември 2011 г. за изменение на приложение II към Регламент (ЕО) № 1333/2008 на Европейския парламент и на Съвета посредством установяване на списък на Съюза на добавките в храните (4), приложение II за установяване на списък на Съюза на добавките в храните, одобрени за употреба в храни, и условията за тяхната употреба се прилага от 1 юни 2013 г. За да се разреши употребата на калиев диацетат преди тази дата, е необходимо да се посочи по-ранна дата на прилагане по отношение на тази добавка в храните.
  (12)
  Поради това регламенти (ЕО) № 1333/2008 и (ЕС) № 231/2012 следва да бъдат съответно изменени.
  (13)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение от страна на Европейския парламент и Съвета,
  ПРИЕ НАСТОЯЩИЯ РЕГЛАМЕНТ:
  Член 1
  Приложения II и III към Регламент (ЕО) № 1333/2008 се изменят в съответствие с приложение I към настоящия регламент.
  Член 2
  Приложението към Регламент (ЕС) № 231/2012 се изменя в съответствие с приложение II към настоящия регламент.
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 януари 2013 година.